**TLAČOVÁ SPRÁVA**

**The Young Gods sa po rokoch vracajú do Tabačky!**

**14. marec, Košice – Švajčiarsky experimentátori The Young Gods sa po 8 rokoch vracajú do košickej Tabačky s novým albumom. Veľkú sálu nezávislého kultúrneho centra Tabačka Kulturfabrik rozozvučia už 31. marca o 20:00 h.**

**Miloval ich Bowie aj Patton**

Po komerčnom období 80. rokov prišlo v hudobnom živote Davida Bowieho hľadanie niečoho nového. Tým, čo prinieslo jeho umelecké znovuzrodenie, bol elekronický zvuk industriálnej hudby, ktorý pre hudobníka vyústil do spoločných koncertov s Nine Inch Nails a experimentálneho albumu 1. Outside. No najviac ho vtedy podľa jeho slov ovplyvnili The Young Gods s ich pútavou kombináciou elektroniky, rocku a industriálu. Po 8 rokoch sa títo Švajčiari vracajú do Tabačky, kde zahrajú pri príležitosti turné k novému albumu Data Mirage Tangram.

**Zvukoví teroristi**

Bowie nie je jediným veľkým menom, ktorý si Švajčiarov zamiloval. Ich albumy vydával Mike Patton z Faith No More pod vlastným vydavateľstvom Ipecac, ovplyvnili dokonca aj The Edga z U2. Server AllMusic ich zase nazýva teroristami elektro-hluku, čo v tomto prípade znie ako mimoriadne vydarený kompliment.

The Young Gods sú na scéne už viac ako 33 rokov, vznikli vo Fribourgu a spočiatku ich inšpirovali newyorskí Swans. Celú životnú dráhu kapely si absolvoval len spevák Franz Treichler, jeho parťák Cesare Pizzi, ktorý odišiel ešte pred koncom 80. rokov sa do zostavy vrátil v roku 2012, teda rok potom, čo sme ich na Slovensku videli posledný raz.

**Elektro-rock z 90. rokov**

Regulárne albumy v ich diskografii boli od počiatku poprepletané rôznymi experimentálnymi nahrávkami, či už išlo o akustické alebo živé albumy alebo sprievod pre antropologickú prednášku. No najviac sa do histórie zapísali dvojicou albumov z 90. rokov – T.V. Sky a Only Heaven, ktoré definovali to, čo je dnes vnímané ako tradičný elektro-rockový zvuk The Young Gods.

Tomu dominujú chytľavé riffy, podporené výraznou rytmikou a textami vo francúzštine, nemčine a angličtine. Treichler je navyše na koncertoch energickým frontmanom, ktorý dokáže prehovárať k ľuďom aj bez slov, vie sa s nimi hrať a keby bol od pol pása nahý, vyzeral by ako mladší brat Iggyho Popa.

**Hľadia dopredu**

Napriek tomu sa The Young Gods radi posúvajú ďalej, možno aj vďaka tomu, ako sú stále koncertne i štúdiovo aktívni. Vo februári vydali ich najnovší, ôsmy album, ktorý sa volá Data Mirage Tangram.

Ten znie príjemne nadčasovo a aj keď je to stále klasická nahrávka The Young Gods, myslí skôr dopredu, ako na časy minulé. Rocková rytmika tak mierne ustupuje do pozadia, výraznejšie sú elektronické zvuky a pomalší rytmus. A ten dáva vyniknúť hlavne hlbokému hlasu vokalistu. Dá sa teda očakávať, že koncert bude niekde medzi pokojnejším zvukom novinky a frenetickým elektro-rockom hitov The Young Gods spred dvoch dekád.

The Young Gods sa do Tabačky vrátia už 31. marca o 20. hodine. Vstupeny v cene 20 eur predáva [kultúrne centrum na svojej webovej stránke](https://www.tabacka.sk/program/the-young-gods/nakup/5bbef6da00579d0de8aebcb5/).

**The Young Gods**
Tabačka, Košice

31.3.2019, 20:00

Skinflowers:

<https://www.youtube.com/watch?v=36PnotCVYLM>

Nový singel – Tear up The Red Sky:

<https://www.youtube.com/watch?v=1RwdS-VfoFQ>

**Zdroj ďalších informácií:**

<https://www.facebook.com/tabackafanpage/>

<https://www.tabacka.sk/>

**Viac informácií poskytne:**

Barbara Denciová

Mail: barbara@tabacka.sk

Tel.: +421 907 908 483

[www.tabacka.sk](http://www.tabacka.sk/)